AFGØRELSE Nr. 2/99 TRUFFET AF TOLDSAMARBEJDSUDVALGET EF-TYRKIET

af 2. november 1999

om gennemførelsesbestemmelser til afgørelse nr. 1/99 truffet af Associeringsrådet EF-Tyrkiet om indførelsen af en fælles ordning for passiv forædling for tekstilvarer og beklædningsgenstande

(2000/13/EF)

TOLDSAMARBEJDSUDVALGET HAR -

under henvisning til aftalen af 12. september 1963 om oprettelse af en associering mellem Det Europæiske Økonomiske Fællesskab og Tyrkiet,

under henvisning til afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen(1),

under henvisning til afgørelse nr. 1/99 truffet af Associeringsrådet EF-Tyrkiet den 5. januar 1999 om indførelsen af en fælles ordning for passiv forædling for tekstilvarer og beklædningsgenstande, særlig artikel 4(2), og

ud fra følgende betragtninger:

(1) Det er nødvendigt at træffe særlige foranstaltninger til at sikre, at nævnte ordning kan fungere korrekt;

(2) gennemførelsesbestemmelserne til afgørelse nr. 1/95 truffet af Associeringsrådet EF-Tyrkiet, der er indeholdt i afgørelse nr. 1/96 truffet af Toldsamarbejdsudvalget EF-Tyrkiet den 20. maj 1996, særlig artikel 22 til 26(3), finder anvendelse som supplement til bestemmelserne i denne afgørelse -

TRUFFET FØLGENDE AFGØRELSE:

AFSNIT I

Generelle bestemmelser

Artikel 1

I denne afgørelse fastsættes de nødvendige foranstaltninger til gennemførelsen af afgørelse nr. 1/99 truffet af Associeringsrådet EF-Tyrkiet (i det følgende benævnt "grundafgørelsen").

Denne afgørelse er gældende med forbehold af Kommissionens forordning (EF) nr. 3017/95(4).

Artikel 2

1. Denne afgørelse finder anvendelse i forbindelse med tresidede procedurer inden for rammerne af økonomisk passiv forædling for visse tekstilvarer og beklædningsgenstande, jf. dog bestemmelserne i forordning (EØF) nr. 2913/92(5), og Kommissionens forordning (EØF) nr. 2454/93(6) samt de tyrkiske bestemmelser [de tyrkiske myndigheder skal komme med henvisninger]. Kun de retlige instrumenter, der er omhandlet i den respektive del af Toldunionen finder anvendelse, når varernes midlertidige udførsel og forædlingsprodukternes overgang til fri omsætning foregår i samme del af toldunionen.

2. I henhold til denne afgørelse forstås ved "tresidet procedure" den bestemmelse, ifølge hvilken forædlingsprodukternes overgang til fri omsætning efter bearbejdning eller forarbejdning i et tredjeland, hvor proceduren for økonomisk passiv forædling finder anvendelse, foregår i en anden del af toldunionen end den, hvorfra varerne er udført midlertidigt. I forbindelse med en tresidet procedure supplerer bestemmelserne i denne afgørelse de retlige instrumenter, der er omhandlet i artikel 1 i grundafgørelsen.

AFSNIT II

Udstedelse af forhåndsbevilling

Artikel 3

1. Den forhåndsbevilling, hvortil formularen er identisk med modellen og bestemmelserne i forordning (EF) nr. 3017/95 og de tyrkiske bestemmelser, omfatter en original og to kopier. Originalen, der er påtegnet tallet 1 og mærket "original", udstedes til ansøgeren. Det andet eksemplar, kaldet "myndighedernes eksemplar" og påtegnet tallet 2, opbevares af de udstedende myndigheder, og det tredje eksemplar, kaldet "kontrolstedets eksemplar" og påtegnet tallet 3, sendes til kontrolstedet.

2. På bevillingsindehaverens anmodning og ved fremlæggelse af originaleksemplaret af nævnte bevilling kan der udstedes en eller flere delbevillinger med påtegningen "Forhåndsbevilling (delbevilling)". De myndigheder, der udsteder delbevillinger, afskriver de mængder, der udstedes delbevillinger for på den oprindelige forhåndsbevilling og angiver nummeret på denne. I så tilfælde anføres påtegningen "delbevilling" ved siden af den mængde, der er afskrevet på forhåndsbevillingen. Myndighederne underretter kontrolstedet om, at der er udstedt delbevillinger. Der kan ikke udstedes delbevillinger på grundlag af en delbevilling, der behandles efter samme regler som en forhåndsbevilling.

3. En forhåndsbevilling må kun vedrøre én kategori af forædlingsprodukter og ét bestemt, land, den må ikke overdrages og må kun benyttes af den person, i hvis navn den er udstedt, eller af dennes befuldmægtigede repræsentant.

4. Ansøgeren og de kompetente myndigheder opbevarer originalen eller en kopi af anmodningen, bilag hertil og forhåndsbevillingen i mindst tre år fra udgangen af det kalenderår, i hvilket bevillingen er udstedt.

5. Hvis en forhåndsbevilling bortkommer, kan de myndigheder, der har udstedt den oprindelige forhåndsbevilling, udstede en erstatningsbevilling på indehaverens anmodning. Når der ansøges om en erstatningsbevilling, skal ansøgeren fremlægge en underskrevet erklæring med bekræftelse af, at forhåndsbevillingen er bortkommet. Ansøgeren forpligter sig til ikke at benytte denne bevilling, hvis den kommer for dagen igen, men straks at returnere den til de udstedende myndigheder.

På erstatningsbevillingen anføres en af følgende påtegninger: "Forhåndsbevilling (erstatningseksemplar)" eller "Delbevilling (erstatningseksemplar)", og den behandles efter samme regler som den oprindelige forhåndsbevilling. Bortkommer erstatningsbevillingen, kan der ikke udstedes nogen ny erstatningsbevilling.

6. I forhåndsbevillingen er der fastsat en frist for, hvornår forædlingsprodukterne skal være genindført under hensyn til, hvor lang tid den pågældende forædlingsproces kræver. Fristen er beregnet fra den dato, hvor formaliteterne i forbindelse med midlertidig udførsel afsluttes, og kan forlænges på indehaverens anmodning, hvis omstændighederne taler herfor.

AFSNIT III

Ordningens virkemåde

Artikel 4

1. Det toldsted, der er nævnt i forhåndsbevillingen, som har beføjelse til at varetage ordningen for økonomisk passiv forædling, og som benævnes "kontrolstedet", kontrollerer, at ordningen fungerer korrekt på grundlag af bl.a.:

- eksemplar nr. 3 af forhåndsbevillingen

- angivelserne til udførsel og overgang til fri omsætning

- det lagerregnskab vedrørende midlertidigt udførte varemængder og genindførte forædlingsprodukter, der føres af indehaveren af forhåndsbevillingen.

2. Ved midlertidig udførsel forelægges forhåndsbevillingen for det pågældende toldsted med henblik henblik på opfyldelse af toldformaliteterne. Det toldsted, der varetager formaliteterne i forbindelse med midlertidig udførsel, underretter kontrolstedet herom ved at fremsende en kopi af udførselsangivelsen.

3. Når forædlingsprodukterne genindføres, forelægger klarereren en gyldig forhåndsbevilling for de kompetente toldmyndigheder sammen med en bekræftelse på, at forædlingsprocessen faktisk har fundet sted i det tredjeland, der er angivet i bevillingen. Det toldsted, der varetager formaliteterne i forbindelse med varernes overgang til fri omsætning:

- afskriver de genindførte mængder på forhåndsbevillingen og

- underretter kontrolstedet herom ved at sende en kopi af indførselsangivelsen.

4. Oplysningerne kan fremsendes ad elektronisk vej, forudsat at dette giver samme sikkerhed, og at det pågældende toldsted har adgang til forhåndsbevillingen via et datanet.

Artikel 5

Bestemmelserne i artikel 22 til 26 i afgørelse nr. 1/96 truffet af Toldsamarbejdsudvalget EF-Tyrkiet af 20. maj 1996 finder anvendelse mutatis mutandis, når bestemmelserne i denne afgørelse finder anvendelse uafhængigt af en forædlingsproces i den i forordning (EØF) nr. 2913/92 og (EØF) nr. 2454/93 nævnte forstand og de tyrkiske bestemmelser [de tyrkiske myndigheder skal komme med henvisninger].

AFSNIT IV

Administrativt samarbejde

Artikel 6

Toldsteder, der konstaterer overtrædelser af bestemmelserne i grundafgørelsen eller i denne afgørelse, underretter straks de myndigheder som har udstedt forhåndsbevillingen.

AFSNIT V

Afsluttende bestemmelser

Artikel 7

Denne afgørelse træder i kraft på dagen for dens offentliggørelse.

Udfærdiget i Bruxelles, den 2. november 1999.

På Toldsamarbejdsudvalgets vegne

A. WIEDOW

Formand

(1) EFT L 35 af 13.2.1996, s. 1.

(2) EFT L 35 af 9.2.1999, s. 45.

(3) EFT L 200 af 9.8.1996, s. 14.

(4) EFT L 314 af 28.12.1995, s. 40.

(5) EFT L 302 af 19.10.1992, s. 1.

(6) EFT L 253 af 11.10.1993, s. 1.